b'\n_START_ARTICLE_\nEug\xc3\xa8ne Nygr\xc3\xa9n\n_START_PARAGRAPH_\nEug\xc3\xa8ne August Nygr\xc3\xa9n (28. tammikuuta 1878 Pietari \xe2\x80\x93 7. huhtikuuta 1960 Helsinki) oli suomalainen teollisuusneuvos ja useiden kustannus- ja kirjapainoalan yritysten toimitusjohtaja ja osakkeenomistaja._NEWLINE_Nygr\xc3\xa9nin vanhemmat olivat asemap\xc3\xa4\xc3\xa4llikk\xc3\xb6 Johan Wilhelm Nygr\xc3\xa9n (1843\xe2\x80\x931910) ja Vera Majewski (s. 1856). H\xc3\xa4n oli naimisissa vuodesta 1899 Eufemia Elisabeth (Lissie) Liljanderin kanssa.  _NEWLINE_Nygr\xc3\xa9n p\xc3\xa4\xc3\xa4si ylioppilaaksi 1896 (Nya svenska l\xc3\xa4roverket i Helsingfors) ja h\xc3\xa4n suoritti teatterialan opintoja Saksassa, Wieniss\xc3\xa4 ja Pariisissa. H\xc3\xa4n oli kirjanpit\xc3\xa4j\xc3\xa4n\xc3\xa4 Valtion rautateill\xc3\xa4 1901\xe2\x80\x931906. T\xc3\xa4m\xc3\xa4 j\xc3\xa4lkeen Nygr\xc3\xa9n siirtyi kirjapaino- ja kustantamoalalle. H\xc3\xa4n oli turkulaisen Turun kirjapaino ja sanomalehti Oy:n (\xc3\x85bo tryckeri och tidnings Ab) yhti\xc3\xb6n johtoteht\xc3\xa4viss\xc3\xa4 1905\xe2\x80\x931917 ja oli yhti\xc3\xb6n toimitusjohtajana 1908\xe2\x80\x931917. Nygr\xc3\xa9n alkoi t\xc3\xa4m\xc3\xa4n j\xc3\xa4lkeen rakentaa omaa graafisen alan konserniaan Helsinkiin ja h\xc3\xa4n hankki hallintaansa useita vanhoja alan yrityksi\xc3\xa4. N\xc3\xa4iden joukossa oli muun muassa Holger Schildtsin kustantamo jota Nygr\xc3\xa9n hallitsi vuodesta 1934 alkaen. Nygr\xc3\xa9n oli Gust. Arvidssonin kivipaino oy:n toimitusjohtajana 1918\xe2\x80\x931960, Simeliuksen perillisten kirjapaino Oy:n toimitusjohtajana 1920\xe2\x80\x931960, Helsingin keskuskirjapaino ja kirjansitomo Oy:n toimitusjohtajana 1924\xe2\x80\x931960 ja h\xc3\xa4n toimi Holger Schildts f\xc3\xb6rlags Ab:n johtokunnan puheenjohtajana.  H\xc3\xa4n sai teollisuusneuvoksen arvonimen 1948._NEWLINE_Nygr\xc3\xa9n oli Suomen teknillisen kauppaliiton asiamies ja p\xc3\xa4\xc3\xa4llikk\xc3\xb6 1918\xe2\x80\x931922 ja h\xc3\xa4nell\xc3\xa4 oli my\xc3\xb6s lukuisia muita luottamusteht\xc3\xa4vi\xc3\xa4 eri j\xc3\xa4rjest\xc3\xb6iss\xc3\xa4. H\xc3\xa4n oli Suomen graafillisen teollisuuden ty\xc3\xb6nantajaliiton johtokunnan j\xc3\xa4sen ja varapuheenjohtaja, Suomen kirjansitomonomistajaliiton johtokunnan j\xc3\xa4sen, varapuheenjohtaja ja puheenjohtaja sek\xc3\xa4 Suomen Ty\xc3\xb6nantajain Keskusliiton valtuuston ja johtokunnan j\xc3\xa4sen.  Nygr\xc3\xa9n oli perustamassa ruotsinkielist\xc3\xa4 Helsingfors Folkteaternia Helsinkiin ja h\xc3\xa4n toimi teatterin johtajana 1899\xe2\x80\x931906. H\xc3\xa4n oli my\xc3\xb6s n\xc3\xa4ytelmien harrastajaohjaajana. _NEWLINE_Nygr\xc3\xa9nin tyt\xc3\xa4r Birgit Nygr\xc3\xa9n (k. 1987) perusti 1973 testamanttim\xc3\xa4\xc3\xa4r\xc3\xa4yksell\xc3\xa4\xc3\xa4n Nygr\xc3\xa9nin s\xc3\xa4\xc3\xa4ti\xc3\xb6n (Eug\xc3\xa8ne, Elisabeth och Birgit Nygr\xc3\xa9ns stiftelse) joka aloitti toimintansa vuonna 1988. S\xc3\xa4\xc3\xa4ti\xc3\xb6n teht\xc3\xa4v\xc3\xa4n\xc3\xa4 on edist\xc3\xa4\xc3\xa4 kirjallista ja muuta kulttuuritoimintaa ja se jakaa vuosittain palkinnon parhaimmasta suomenruotsalaisesta kulttuuriteosta.'